KA Bunga Mas Lima

KA Bunga Mas Lima (BM5) ialah sebuah kapal kontena yang dibeli oleh Tentera Laut Diraja Malaysia (TLDM) dan diubah suai menjadi sebuah kapal bantuan atau Kapal Auksiliari TLDM. Bunga Mas Lima merupakan kapal kedua milik Malaysian International Shipping Corporation (MISC) yang dikerah ke Teluk Aden untuk menyokong Operasi Fajar. Kapal ini secara rasminya diserahkan kepada TLDM pada 22 Januari 2016 di Pangkalan TLDM Kota Kinabalu.

 Pembangunan 
KA Bunga Mas Lima (BM5) dibina oleh Malaysian Marine and Heavy Engineering (MMHE) di Pasir Gudang, Johor bersama kapal kembarnya, KA Bunga Mas Enam (BM6). Kapal ini dilancarkan pada 7 Mac 1996 dan kemudiannya dibeli oleh Kerajaan Malaysia.

Pengubahsuaian yang dilakukan termasuk penambahan ruang untuk kru tambahan, pemasangan peralatan pelancaran bot RHIB, pembinaan dek penerbangan untuk pendaratan helikopter dan sebuah hangar. Kren hadapan asal Bunga Mas Lima dibuang kerana menghalang operasi helikopter, manakala kren kedua dialihkan ke sisi kanan kapal di atas hangar.

Pengubahsuaian kapal ini merupakan inisiatif inovatif TLDM bersama MISC bagi membangunkan keupayaan “Fit-For-Purpose Capability” untuk Operasi Fajar TLDM di Teluk Aden. Kapal ini dikategorikan sebagai kapal bantuan tentera laut dan dikendalikan oleh kru MISC yang ditauliahkan sebagai pasukan simpanan TLDM, bersama pasukan operasi khas PASKAL yang ditempatkan di atas kapal.

Pada waktu itu, kapal utama TLDM seperti KD Sri Indera Sakti, KD Mahawangsa dan KD Sri Inderapura sama ada sedang dibaik pulih atau melaksanakan tugasan lain di perairan Malaysia. Selain itu, kapal sokongan TLDM ketika itu hanya mempunyai dek pendaratan helikopter tanpa hangar. Justeru, cadangan untuk mewujudkan Kapal Sokongan Simpanan TLDM (Naval Auxiliary) dikemukakan oleh Panglima Operasi Armada, Laksamana Madya Kamarulzaman kepada Ketua Pegawai Eksekutif MISC, Datuk Shamsul Azhar bagi mengubah suai kapal kontena Bunga Mas Lima dan memasang hangar helikopter.

Tanpa hangar, penyelenggaraan dan operasi helikopter dalam keadaan laut bergelora adalah mustahil. Jurutera MISC mereka hangar tertutup menggunakan susunan kontena 40 kaki yang diubahsuai, lengkap dengan pintu hangar elektrik.

Sebagai perbandingan, kapal perang TLDM seperti kelas NGPV dan frigat mempunyai kemudahan operasi helikopter penuh, namun kos operasi mereka adalah tinggi untuk misi jarak jauh seperti di Teluk Aden.

Selepas tamat penugasan di Teluk Aden, KA Bunga Mas Lima berkhidmat sebagai pangkalan laut (sea base) untuk menyokong operasi TLDM di perairan Malaysia Timur khususnya di Laut Sulu. Kapal ini telah memberikan penjimatan ketara kepada TLDM dan kerajaan Malaysia sepanjang tempoh perkhidmatannya.

 Operasi Utama 
 2011 – Menumpaskan cubaan lanun Somalia 
Pada Januari 2011, TLDM berjaya menggagalkan cubaan lanun Somalia merampas kapal tangki kimia MT Bunga Laurel milik Malaysia. KA Bunga Mas Lima bertindak balas selepas menerima isyarat kecemasan daripada kapal tersebut. Sebuah helikopter Eurocopter Fennec digunakan untuk mengekang bot induk lanun, manakala pasukan PASKAL menjalankan serbuan ke atas kapal. Tiga lanun cedera dalam operasi tersebut, manakala 23 anak kapal berjaya diselamatkan dan tujuh lanun ditahan.

 2011 – Evakuasi pelajar Malaysia di Mesir  
Pada 5 Februari 2011, KA Bunga Mas Lima ditugaskan ke Pelabuhan Adabiya berhampiran Kaherah untuk membantu membawa pulang 500 pelajar Malaysia ketika krisis Revolusi Mesir 2011. Operasi evakuasi turut disokong oleh Tentera Udara Diraja Malaysia melalui pesawat C-130 Hercules serta penerbangan khas dari Malaysia Airlines dan AirAsia.

 Pegawai Memerintah 
Berikut ialah senarai Pegawai Memerintah KA Bunga Mas Lima:
 Bil  Pegawai Memerintah  Mula  Hingga 1  Kdr Mohd Rahmat bin Abdul Rahman TLDM  14 Apr 2016  21 Jun 2017 2  Kdr Banggau anak Limbing TLDM  21 Jun 2017  28 Jan 2020 3  Kdr Ahmad Nazim bin Salimin TLDM  28 Jan 2020  31 Mac 2021 4  Kdr Rusmanizam bin Ismail TLDM  1 Apr 2021  13 Jul 2022 5  Kdr Razali bin Jusoh TLDM  14 Jul 2022  14 Dis 2023 6  Kdr Mohd Mokhsin bin Ishak TLDM  15 Dis 2023  Kini

 Rujukan 

 Pautan luar 
 Bunga Mas Lima container-carrier (Arkib)

Kategori:Perlanunan di Somalia
Kategori:Kapal bantuan kelas Bunga Mas
Kategori:Kapal 1996
Kategori:Kapal dibina di Malaysia